## Evalueringsrapport av STV1550 høst 2023

### Emneinformasjon

* Arbeidslivsrelevant prosjektarbeid
* Høst 2023
* Tora Skodvin (emneansvarlig)
* Dato: 19.12.23

### Vurdering

#### Læringsutbytte

Et overordnet læringsutbyttemål er at studentene skal erfare relevansen av egen statsvitenskapelig kompetanse for det arbeidslivet som møter dem ved endte studier og skal oppleve mestring i å gjennomføre et prosjekt som helt og holdent er utformet av arbeidsgivere. Studentene skal forstå en arbeidsgivers behov og hvordan de kan tilpasse sitt arbeid etter det, samt kunne planlegge, organisere, gjennomføre og presentere prosjektet fra arbeidsgiver.

Studentene jobber dessuten i grupper og etter å ha gjennomført emnet skal de forstå gruppedynamikk og kjenne til verktøy som kan brukes dersom det oppstår konflikter og motsetninger mellom gruppens medlemmer.

Dette er et nytt emne som ble gitt første gang høsten 2023.

#### Undervisningsformer og organisering

Mesteparten av tiden jobber studentene med prosjektene som er utformet av arbeidsgiverne. De har undervisning i form av fire obligatoriske seminarer:

1. Oppstartseminar
2. Prosjektmetodikk og gruppedynamikk
3. Midtveisseminar med presentasjoner av prosjektarbeidet så langt og tilbakemeldinger fra medstudenter og emneansvarlige.
4. Kompetansebevissthet og informasjon om eksamen.

Undervisning skjer også i form av kontinuerlig oppfølging og veiledning fra læringsassistenter.

#### Læringsmiljø, arbeidsinnsats, vurderingsformer

Utover læring i seminarene, foregår mesteparten av studentenes læring i gruppene og i relasjonen til arbeidsgiver. Det kan derfor være store forskjeller i hvordan studentene oppfatter læringsmiljø, avhengig av om gruppearbeidet fungerer godt eller dårlig.

Arbeidsgivere har fått informasjon om forventet arbeidsinnsats fra studenter i et 10-poengs emne og oppgaven skal være tilpasset det. Siden studentene er mer avhengige av hverandre gjennom gruppearbeidet og opplever forventninger fra en ekstern arbeidsgiver, ligger det til rette for at studentene skal jobbe strukturert og jevnt gjennom semesteret.

Studentene får ikke karakter. Deres innsats vurderes som godkjent når de har oppfylt alle obligatoriske aktiviteter i emnet: deltakelse i de fire seminarene, gjennomførte leveranser til arbeidsgiver inkludert muntlig presentasjon av prosjektresultater for et relevant forum hos arbeidsgiver, og innlevering av et refleksjonsnotat etter gjennomført prosjektarbeid. Emnet avsluttes med et «eksamensseminar» der studentene i fellesskap skal presentere og reflektere over eget læringsutbytte generelt og mht egen kompetansebevissthet spesielt. Studentene får skriftlig tilbakemelding på refleksjonsnotatet fra vitenskapelig og administrativt emneansvarlige, samt læringsassistenten.

### Studentenes tilbakemeldinger

Vi lyktes ikke helt i rekrutteringen av studenter, bla fordi emnet var helt nytt og arbeidet med aktiv rekruttering ikke begynte før ca midten av vårsemesteret 2023 (altså semesteret før emnet skulle gå). Det var 12 studenter som søkte på emnet, men to trakk seg før første seminar. Vi hadde derfor bare fire arbeidsgivere og 2+2 grupper med hhv 2 og 3 studenter i hver.

Vi gjennomførte studentevaluering som en integrert del av det siste seminaret, både i en muntlig felles samtale og i et nettskjema som studentene fylt ut ila seminaret. Alle studentene som deltok i emnet leverte evalueringsskjema.

Studentenes tilbakemeldinger er overveiende positive: 9 av 10 studenter mener emnet innfridde forventningene i «stor» (3) eller «meget stor» grad (6). 9 av 10 er også enig i at gruppearbeidet fungerte «godt» (2) eller «meget godt» (7). Det er imidlertid 1 student som er «helt uenig» i at gruppearbeidet fungerte godt. 8 av 10 studenter mener de hadde nytte av veiledning og oppfølging fra læringsassistentene i «stor» (3) eller «meget stor» grad (5), mens 3 melder at de hadde «hverken» (god) «eller» (dårlig) nytte av læringsassistentenes veiledning. Mer enn halvparten av studentene melder at emnet i «meget stor grad» har bidratt til høyere bevissthet om egen kompetanse, økt innsikt i hvordan statsvitenskap kan benyttes i arbeidsmarkedet og økt innsikt i hva slags jobb de kan få. 6 av 10 har i «stor grad» fått økt innsikt i egne faglige interesser. Mange studenter fremhevet læringsutbyttet og mestringsfølelsen de hadde opplevd av å holde en muntlig presentasjon for arbeidsgiveren og alle studentene vil anbefale emnet for andre studenter.

## Helhetlig vurdering og videreutvikling

Vi er alt i alt godt fornøyde med pilotgjennomføringen av emnet og med tilbakemeldingene vi har fått fra studentene. Både evalueringen og refleksjonsnotatene viser at vi lyktes godt med den overordnete ambisjonen, samt oppnåelse av læringsutbytte. Vi har gjort oss nyttige erfaringer som vil resultere i noen justeringer, i tillegg hadde også studentene gode forslag til forbedringspunkter i emnet som vi vil lytte til og som vi redegjør for her.

Det er særlig tre tilbakemeldinger som peker seg ut:

1. De fleste studentene kunne ønsket noe mer kontakt med arbeidsgiver underveis i prosjektarbeidet. Mange grupper hadde bare vært hos arbeidsgiver på det første og siste møtet, da de hhv fikk prosjektet sitt presentert og de selv presenterte funn av sine analyser. Vi ønsker at studentene skal ha mer kontakt med arbeidsgiver enn det, så neste gang emnet tilbys vil vi drøfte ulike ordninger med arbeidsgiverne for at studentene skal få en litt sterkere «tilhørighet» til sin arbeidsgiver, som f.eks. å få komme og sitte og jobbe på et bibliotek eller passende fellesrom hos arbeidsgiver en dag eller to ila semesteret, og at de da også kan delta i en felles lunsj. Vi kan også foreslå at arbeidsgiver inviterer studentene til relevante fagseminarer og lignende aktiviteter gjennom semesteret.

2. Mange studenter meldte om litt mye overlapp mellom seminarene, slik at noen av seminarene opplevdes som litt repetitive. Det var særlig mange som påpekte at seminar 2 overlappet mye med oppstartseminaret. Neste gang emnet tilbys vil vi vurdere å utvide oppstartseminaret noe, og erstatte seminar 2 med et annet tema. Mange studenter ønsket seg for eksempel et grundigere presentasjonskurs. Videre ønsket de seg seminarer som ga dem anledning til å diskutere prosjektene sine med hverandre tidligere i semesteret. Dette jobber vi videre med i planleggingen av emnet som skal tilbys høsten 2024.

3. Denne gangen overlot vi innleveringer av foreløpige utkast ol underveis i prosjektperioden helt og holdent til arbeidsgiverne. Det ga oss litt lite kontroll med progresjonen i studentenes arbeid. Neste gang vil vi derfor inkludere minst én og kanskje to obligatoriske innleveringer til i løpet av semesteret av tekstutkast til rapporter og lignede som studentene jobber med. Slike obligatoriske innleveringer underveis kan f.eks. kombineres med et seminar der studentene skal presentere og diskutere sine oppgaver for og med de andre studentene.

Andre justeringer:

Det er var veldig nyttig å gjennomføre emnet for første gang med et lite antall studenter. Høsten 2024 vil vi imidlertid sette både en minimums- og maksimumsgrense for antall deltagere, f.eks. hhv. 12-16 og 36-40.

Mange studenter fremhevet at de hadde lært mye om kommunikasjon i dette emnet. Det skal vi legge inn som et læringsutbyttemål i en revidert emnebeskrivelse neste gang emnet tilbys høsten 2024.